internet vaartha 181 Views
న్యూఢిల్లీ : మార్టినా హింగీస్‌-సానియా మీర్జా అభిమానులు ఈ జంటకు పెట్టుకున్న ముద్దు పేరు సాన్‌ టీనా.కాగా మార్చి 2015లో జత కట్టిన వీరిద్దరూ మూడు గ్రాండ్‌ స్లామ్‌ టైటిల్స్‌ సహా,ఈ 16 నెలల్లో 14 పోటీల్లో విజయం సాధించి,మహిళల డబుల్స్‌ విభాగంలో నెంబర్‌ వన్‌ సీడింగ్‌ను పొందారు.తాజాగా వీరిద్దరి జోడీ విడిపోయింది.ఇక తామెందుకు విడిపోవాల్సి వచ్చిందన్న విషయమై హింగీస్‌ వివరణ ఇచ్చింది.మూడు గ్రాండ్‌ స్లామ్‌,11 డబ్ల్యూటిఎ టైటిల్స్‌ తరువాత మేమిద్దరమూ పరస్పర అంగీకారంతో విడిపోవాలని నిర్ణయించుకున్నాం.కాగా ఈ సీజన్‌లో ఇతర క్రీడాకారిణులతో కలిసి ఆడుతాం. గతంలో వచ్చిన మంచి ఫలితాలపై మాపై అభిమానుల అంచనాలు విపరీతంగా పెరిగిపోయాయి.దురదృష్టవశాత్తు గత కొంత కాలంగా ఆ స్థాయిలో ప్రదర్శన కనబర్చలేక పోయాము. మేము తీసుకున్న నిర్ణయం కేవలం ప్రొఫెషనల్‌ నిర్ణయమే. మా వ్యక్తిగత సంబంధం, స్నేహం ఎప్పటికీ కొనసాగుతాయి. అక్టోబరులో సింగపూర్‌లో జరిగే డబ్ల్యూటిఎ పోటీలో కలసి ఆడి, గత సంవత్సరపు టైటిల్‌ నిలబెట్టుకునేందుకు ప్రయత్నిస్తాం. అప్పటికైనా మాపై వస్తున్న పుకార్లు ఆగుతాయేమో. మాపై కథలు అల్లేందుకు ఒక వర్గం మీడియా నిత్యం ప్రయత్నిస్తుంది.ఈ చర్యలు ఆపాలని తన ఇన్‌స్టాగ్రామ్‌ ఖాతాలో హింగీస్‌ పేర్కొంది.